b'\n_START_ARTICLE_\nSavonmaa (1903\xe2\x80\x931969)\n_START_PARAGRAPH_\nSavonmaa (vuoteen 1919 saakka Keski-Savo) oli Savonlinnassa vuosina 1903\xe2\x80\x931969 ilmestynyt sanomalehti._NEWLINE_Keski-Savo perustettiin vuonna 1901 lakkautetun Savonlinna-lehden jatkajaksi. Se oli alussa poliittisesti varovainen, mutta siirtyi vuonna 1905 perustuslaillisten ja nuorsuomalaisten \xc3\xa4\xc3\xa4nenkannattajaksi._NEWLINE_Vuonna 1917 lehti edusti nuorsuomalaisten oikeistoa ja vuoden 1918 hallitusmuototaistelussa monarkisteja, mink\xc3\xa4 seurauksena siit\xc3\xa4 seuraavana vuonna tuli kokoomuksen \xc3\xa4\xc3\xa4nenkannattaja. Samalla se sai uuden nimen Savonmaa. It\xc3\xa4-Savon kanssa kilpailleen lehden talous oli heikko, vaikka se 1960-luvulle saakka olikin Savonlinnan kaupungin valtalehti. Kirjapainoyhti\xc3\xb6n tehty\xc3\xa4 konkurssin sen tilalla ilmestyi muutaman kuukauden ajan kuopiolaisen Savon eripainos, jonka nimi\xc3\xb6ss\xc3\xa4 luki Savonmaa._NEWLINE_Lehti ilmestyi vuodesta 1904 l\xc3\xa4htien kolmesti, vuodesta 1953 kuudesti ja loppuvaiheessa seitsem\xc3\xa4sti viikossa. Sen levikki oli 3\xc2\xa0800 kappaletta vuonna 1912, 8\xc2\xa0880 kappaletta vuonna 1948 ja 4\xc2\xa0651 kappaletta vuonna 1966. P\xc3\xa4\xc3\xa4toimittajina ty\xc3\xb6skenteliv\xc3\xa4t Knut Sarlin (1903\xe2\x80\x931915), Ville Niskanen (1915\xe2\x80\x931917), Oskari Kokko (1917), V\xc3\xa4in\xc3\xb6 Kolkkala (1917\xe2\x80\x931918), V. A. Marjanen (1918\xe2\x80\x931919), V\xc3\xa4in\xc3\xb6 S. Laamanen (1919\xe2\x80\x931923), G. Joutseno (vastaava toimittaja 1923\xe2\x80\x931924), Onni Kivitie (1923\xe2\x80\x931926), Valma Kivitie (1926\xe2\x80\x931932), Niilo P\xc3\xa4rn\xc3\xa4nen (1929), Severi Harju (1930\xe2\x80\x931931), J. Takkinen (1932), V\xc3\xa4in\xc3\xb6 Leisio (1932\xe2\x80\x931934), Eetu Kekom\xc3\xa4ki (1934), Toivo Himanen (1934\xe2\x80\x931960), O. A. Pullinen (vast. toim. 1941\xe2\x80\x931942), Eero O. Helkkula (1960\xe2\x80\x931961), Mikko Sakki (1961\xe2\x80\x931968), Voitto Pennanen (1960 ja 1968\xe2\x80\x931969) ja Paavo Eerik\xc3\xa4inen (1969).'